Una desena de joves del programa ‘Corresponsals de Sagunt’ participen en la Trobada d’Alumnat Actiu del consorci Xarxa Joves.net a Picassent
31 de gener 2018

![](/media/rvghumqn/09-trobadaalumnat_270118_5-c.jpg)  
  

El dissabte 27 de gener es va realitzar a Picassent la trobada d'Alumnat Actiu de la Xarxa Joves.net. Es tracta d'un esdeveniment habitual des de 2010 que any rere any aglutina a més participants per treballar al voltant de temes d'actualitat i empoderar-los per ser part d'una societat crítica, participativa i activa.

En esta ocasió, un centenar de joves foren els i les que pogueren participar a la jornada. Joves d'Alaquàs, Aldaia, el barri del Crist, Mislata, Paterna, Picassent, Quart de Poblet, Sagunt, Silla, Torrent i Xirivella que formen part del programa de Joves Actius al seus municipis i que han compartit una jornada amb joves d'altres municipis reflexionant al voltant de qüestions de gènere.

De Sagunt, hi assistiren joves que estan immersos en el programa de Corresponsals, en el qual alumnat dels instituts realitzen tasques d’informació i dinamització en els centres i en el Casal Jove, com Lluna Plena (oci alternatiu), realització de festivals com Mangetsu i altres activitats de la programació del departament de Joventut de l’Ajuntament de Sagunt.

La jornada va començar amb la rebuda per part dels joves de Picassent a la resta de participants i el repartiment obsequis, com ara la llibreta, llapissera i polsera de l'IVAJ (Institut Valencià de la Joventut), així com la samarreta de la Xarxa Joves.net dissenyada per visibilitzar estes activitats.

Acte seguit, el president del Consorci Xarxa Joves.net, Antonio Arenas Almenar, i l’alcaldessa de Picassent, Conxa García Ferrer, donaren la benvinguda als i les joves. Antonio Arenas va destacar la importància del treball en xarxa basant-se en els resultats de creixement que està tenint el consorci durant els darrers anys. En el cas de les trobades de joves, des de l'any 2010, s’ha passat de fer una a tres trobades anuals, i de participar 6 a 11 municipis en la comissió. Per la seua part, l'alcaldessa va destacar la importància d'impulsar polítiques de joventut als municipis.

Els i les tècniques de joventut dels municipis, la tècnica de suport Xarxa Jove, la tècnic d'igualtat de Picassent i els i les joves de Picassent organitzaren activitats al llarg del matí per tal de reflexionar sobre gènere i violència. A més a més, durant esta primera part del matí, els va acompanyar el Secretari General de l'IVAJ, Jesús Martí i Nadal, qui va mostrar admiració sobre el treball de la Xarxa Joves.net i la magnitud de participació juvenil que s'estava produint durant el matí.

Després de dinar, els i les participants tingueren un moment creatiu per tal de plasmar en un curt, amb l'ajuda d'un taller organitzat per AUCA, els seus sentiments i conclusions sobre el tema treballat al llarg del matí.

La jornada va acabar amb joves plens d'idees d'activitats per poder dur a terme als seus municipis i amb ganes de retrobar-se novament.

*   [](http://www.facebook.com/sharer.php?u=https://aytosagunto.es/va/actualitat/una-desena-de-joves-del-programa-corresponsals-de-sagunt-participen-en-la-trobada-d-alumnat-actiu-del-consorci-xarxa-joves-net-a-picassent/ "Facebook")
*   [](http://twitter.com/share?url=https://aytosagunto.es/va/actualitat/una-desena-de-joves-del-programa-corresponsals-de-sagunt-participen-en-la-trobada-d-alumnat-actiu-del-consorci-xarxa-joves-net-a-picassent/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/una-desena-de-joves-del-programa-corresponsals-de-sagunt-participen-en-la-trobada-d-alumnat-actiu-del-consorci-xarxa-joves-net-a-picassent/ "Linked In")
*   [](mailto:?body=https://aytosagunto.es/va/actualitat/una-desena-de-joves-del-programa-corresponsals-de-sagunt-participen-en-la-trobada-d-alumnat-actiu-del-consorci-xarxa-joves-net-a-picassent/)